אם יש את נפשך לדעת
אם יש את נפשך לדעת את המעיין; ממנו שאבו אחיך המומתים; בימי הרעה עוז כזה, תעצומות נפש,; צאת שמחים לקראת מוות, לפשוט את הצואר; אל כל מאכלת מרוטה, אל כל קרדום נטוי,; לעלות על המוקד, לקפוץ אל המדורה,; וב"אחד" למות מות קדושים -; אם יש את נפשך לדעת את המעיין; ממנו שאבו אחיך המדוכאים; בין מצרי שאול ומצוקות שחת, בין עקרבים -; תנחומות אל, ביטחון, עצמה, אורך רוח; וכוח ברזל לשאת יד כל עמל, שכם; הנטוי לסבול חיי סחי ומאוס, לסבול; בלי קץ, בלי גבול, בלי אחרית -; אם תאבה לראות את החיק אליו נשפכו; כל דימעות עמך, ליבו, נפשו ומררתו -; מקום כמיים ניתכו, פרצו שאגותיו,; שאגות המרגיזות בטן שאול תחתיות,; אנחות שמפחדן סמר גם השטן,; נהי מפוצץ צור, אך לא קשי לב האויב; העז מצור, הקשה מן השטן -; אם יש את נפשך לדעת את המעוז; אל ראשו מילטו אבותיך משאת נפשם,; תורתם,קודשי קדשיהם-ויצילום,; אם תאבה דעת את המחבא בו נישמרה -; ובעצם טהרה - רוח עמך הכבירה,; שגם בשבעה חיי חרפה, רוק וכלימה; שיבתה לא הובישה חמדת נעוריה -; אם תאבה דעת את האם הרחמניה,; האם הזקנה, האוהבת, הנאמנה,; שברחמים רבים אספה דימעות בנה האובד,; ובחמלה גדולה כוננה כל אשוריו,; ומדי שובו נכלם, עייף ויגע; אל תחת צל קורתה תימח את דימעתו,; תכסהו בצל כנפיה, תישנהו על בירכיה -; הוי, אח נענה! אם לא תדע לך כל אלה -; אל בית המדרש סור, הישן והנושן,; בלילי טבת הארוכים, השוממים,; בימי התמוז הבוערים, הלוהטים,; כחום היום, בשחר או בנשף לילה,; ואם עוד הותיר אל לפליטה שריד מיצער -; אז אולי גם כיום תיראינה בו עיניך; בשיפעת ציללי קירותיו, בערפל,; באחת זויותיו או על יד תנורו; שיבלים בודדות, כצל ממה שאבד,; יהודים קודרים, פנים צומקים ומצוררים,; יהודים בני הגלות, מושכי כובד עולה,; המנשים את עמלם בדף של גמרא בלה,; משכיחים רישם במידרש שיחות מיני קדם; ומשיחים את דאגתם במיזמורי תהילים -; (אהה! מה ניקלה ועלובה זו המראה; בעיני זר לא יבין!) אז יגדך ליבך,; כי רגלך על מיפתן בית חיינו תידרוך,; ועינך תיראה אוצר נישמתנו.; ואם לא לקח אל ממך כל רוח קדשו; ויותר עוד מתנחומותיו בלבבך,; ושביב תוחלת אמת לימים טובים מאלה; יגיה עוד לפעמים מיפלשי מחשכיו-; אז דע לך ושמע, הה, אחי הנענה!; כי רק זיק מוצל הוא, רק ניצוץ פליטה קטן,; אשר בנס היתמלט מן האש הגדולה; האירו אבותיך על מיזבחם תמיד.; ומי יודע אם לא נחלי דימעותיהם; העבירונו ויביאונו עד הלום; ובתפילתם מאת אדוני שאלונו,; ובמותם ציוו לנו את החיים -; החיים עד העולם!; 